text: Flere rockere til Horsens
  17 februar 2012 kl. 09.07
  Statsfængslet Østjylland skal fremover huse flere medlemmer af indvandrerbanden Black Cobra. 
   
  Kriminalforsorgen er i gang med at flytte rundt på over 300 fængslede medlemmer af Hells Angels, Bandidos og Black Cobra. 
  En stor del af de fængslede Black Cobra medlemmer har indtil nu afsonet i Nyborg Statsfængsel. De skal fremover sidde bag tremmer i det lukkede statsfængsel i Horsens. Det skriver DR Nyheder.
  
  Kriminalforsorgen holder kortene tæt
  - Vi er i gang med en omfattende omrokering. Indtil nu har mange rockere afsonet i små arresthuse rundt om i landet, og det er langt fra optimalt. Vi er derfor igang med at flytte dem til andre fængsler, siger sikkerhedschef i Kriminalforsorgen Michael  Gjørup til TV SYD.
  Han vil dog ikke bekræfte DR Nyheders oplysninger om, at fænglede medlemmer fra Black Cobra fremover er at finde i Statsfænglet Østjylland i Horsens. 
  - Det må være noget, DR Nyheder selv har opsnappet. Vi fortæller af princip aldrig, hvor vi flytter indsatte hen, siger han til TV SYD.
  